बर्थडे के दिन परिवार ने कॉलेज फ्रैंड का इंटरव्यू जारी किया, सिद्धू के पुराने दिन बताए
पंजाबी गायक सिद्धू मूसेवाला का आज जन्मदिन है। वहीं उनकी मौत को भी एक साल व दो सप्ताह हो गए हैं।  Sidhu Moosewala Birthday; Mother Charan Kaur Post | Mansa Shubdeep
पंजाबी सिंगर सिद्धू मूसेवाला के बर्थडे पर परिवार ने 'जंगनामा' शीर्षक से एक वीडियो जारी किया। इस वीडियो में सिद्धू मूसेवाला के पुराने दिनों के बारे में बताया गया। जिसमें सिद्धू के कॉलेज फ्रेंड तेजिंदर सिंह ने मूसेवाला के बारे में पूरी जानकारी दी।
सिद्धू मूसेवाला की हत्या को आज एक साल और दो सप्ताह हो गए हैं। जन्मदिन पर चरण कौर ने अपने बेटे सिद्धू के लिए एक भावुक पोस्ट सोशल मीडिया पर पोस्ट की है।
अब पढ़िए पोस्ट में क्या लिखा:-
चरण कौर ने लिखा कि- जन्मदिन मुबारक बेटा। आज के दिन मेरी मुरादें व दुआएं पूरी हुई थी। जब मैंने तुम्हे पहली बाद अपनी बुकल (बाहों) की गर्माहट में महसूस किया था। मुझे पता लगा था कि मुझे अकाल पुरख ने बेटे की दात बख्शी है। शुभ आपको पता है, आपके छोटे-टोटे पैरों के ऊपर हल्की हल्की लाली थी। जिनकों यह नहीं पता था कि इन नन्हें कदमों ने गांव में बैठे ही पूरी दुनिया का सफर कर लेना है।
मोटी मोटी आंखें थी, जो अंदर से सच को देखते ही पहचानने का हुनर लेकर आई थी। वे यह नहीं जानती थी कि वे पंजाब की पीढ़ी को दुनिया को देखने का अलग नजरिया दे कर दुनिया से चले जाएंगी।
इन खूबियों की पहचान बनने वाली आपकी वे कलम, जिसको पकड़ने वाले छोटे-छोटे हाथ थे। जिन्हें देख कर मुझे यह पता नहीं लगा था कि यह हाथ युग को पलटने की समर्थता रखते हैं। दस्तार जैसे अनमोल ताज को संभाल कर रखने वाले सिर पर भरे हुए बाल थे। जिन्हें मैं नहीं जानती थी कि मैंने उन्हें किस समय आखिरी बार बांधना है।
अगर उस समय अकाल पुरख मुझे बता देते कि जिस बेटे की मैं मां बनने आई हूं, उसका जन्म ही दुनिया को सच का रास्ता दिखाने के लिए हुआ है तो मैं आपको लेखों में लिखी साजिशों व हमलों को अपने हिस्से में लिख लेती।
बेटे बेशक तुम मुझे चलते-फिरते नहीं देखते, पर मैं तुम्हें अपने आसपास हमेशा महसूस करती हूं। बेटे आप जहां भी हो, यही आपके जन्मदिन पर अरदास करती हूं। आपकी बहुत याद आ रही है आज।
29 मई को हुआ था एक साल
तकरीबन 12 दिन पहले 29 मई को सिद्धू मूसेवाला की हत्या को एक साल पूरा हुआ था। पंजाब में विभिन्न शहरों के साथ-साथ इंग्लैंड, ऑस्ट्रेलिया आदि देशों में भी सिद्धू मूसेवाला की आत्मिक शांति के लिए पाठ करवाए गए थे।
पुलिस जांच से नाखुश, इंसाफ के लिए लड़ रहा परिवार
मूसेवाला की डेथ एनिवर्सरी पर मां चरण कौर ने हत्या से पहले की उन बातों को समर्थकों के सामने रखा, जो उनके अनुसार हत्या के पीछे सरकार व सिंगरों का हाथ बताते हैं। चरण कौर ने बताया कि मूसेवाला कनाडा से वापस लौटा था। तभी 15 के करीब सिंगरों ने उकसाने वाले गीत गाने का मामला दर्ज करवा दिया था। तभी से सिंगर उनके पीछे लगे हुए थे। इसके बाद चुनाव आ गए और सरकार बदल गई। 2 महीने ही हुए थे कि सिद्धू मूसेवाला को मरवा दिया।
उनके बेटे सिद्धू को मारने की चाल तो पहले से चली जा रही थी। हम सरकार के आगे घुटने नहीं टेकने वाले। फाइलें दबी ही नहीं रहेंगी, वाहेगुरु की कृपा से सब ठीक होगा। जिन्होंने मेरा सबकुछ मिटा दिया मैं उनको मिटते हुए देखना चाहती हूं। भगवान मुझे तब तक जिंदा रखे, जब वो मिट्टी में रुल (मिल) नहीं जाते।
इंसाफ तक चुप नहीं बैठेगा परिवार
चरण कौर ने कहा कि आज भी कई लोग उनके बेटे सिद्धू के बारे में बुरा बोलने से रुक नहीं रहे। पंजाब सरकार मुद्दे की बात नहीं कर रही है। जो लोग सिद्धू के बारे में बुरा भला बोल रहे हैं, उनको मां चरण कौर ने उनके गीतों का जिक्र कर जवाब दिया। उन्होंने कहा कि वो तब तक चुप बैठने वाली नहीं है, जब तक उन्हें न्याय नहीं मिलता।
